**Алтын ұя мектебімен қауышу**

 Жылымды негізгі мектебінде 13 мамыр күні мектеп бітіргендеріне 50, 40, 30, 20, 10 жыл толған мектеп түлектерімен дәстүрлі **«Жылдар жүздесуі-2017»** атты мерекелік кездесу шарасы ұйымдастырылды. Осындай жүрек толқытар, кезінде қанаты жетілмеген балапаннан бапталған қырандардай болып ұшқан қыздарымыз бен ұлдарымыз қайта оралған жыл құстарындай асыға алтын ұя мектептеріне оралғанын көргенде: адам айтқысыз қуаныш пен бақыт елестерін қауышқан құшақтар, сағынышты дауыстар мектеп ауласын ғажайып алаңға айналдырып жіберді. Осы ғажайып көріністі жаңадан салынған әсем мектеп ғимараты одан сайын сәулеттендіріп жіберді. Мектеп әкімшілігі мен ұстаздары, оқушылары осы мәдени іс-шараға асқан жауапкершілікпен дайындалғандығын ерекше атап өткім келеді. Себебі, мектеп түлектері өздерінің бірге оқыған құрбы-құрдастарымен, оқытқан ұстаздарымен бірге түскен қызықты әрі қимас кезеңдерінен сыр шерткен **«Еске алу»** бейнефильмін көріп, араларында жоқ ұстаздары мен ғұмырлары қысқа болған сыныптастарын сағынышпен еске алып, жанарларынан жас төккен сәттерінің куәсі де болдық. Мектеп тарихынан сыр шерткен «Еске алу» бейнефильмінен мектебіміздің тарландары Шаханов Орынбай Шаханұлы, Мағзумов Мүбәрәк, Кәрімов Тоқболат, Қазжанов Шалғынбай, Дәмелі Сәбитқызы, Шамиғанова Шәрия т.б. секілді арамызда жоқ ұстаздар мен түлектерімізді үнсіздікпен тік тұрып еске алдық.

 Мерекелік іс-шараны мектебіміздің қос аруы-ұстаздар Омарова Ажар Бердімұратқызы мен Шоматова Гүлдана Мұратқызы салтанатты түрде әсем безендірілген сахнада ду қол шапалақтаумен ашты. Мектеп түлектерін мектебіміздің директоры Нариман Малғаждарұлы Жылқыбай жүрек-жарды сөзімен құттықтады.

 Басталу барысында 1-сынып оқушысы Жылқыбаев Әділдің орындауындағы «Қазақ қыздары» атты әні әсерлі шығуымен есте қалды. Осы салтанатты жиында мың бұралған би, әсем әндер, әсерлі шумақтар жалғасын тауып, түлектеріміздің зор қошеметі мен ризашылықтарына ие болды. Кездесу барысында түлектеріміз алғашқы оқыған кезеңдерін еске алғандай арнайы безендірілген сыныптарға отырғызылып, алған әсерлерін естелік қылып қалдыруға берілген журналдарға жазып қалдырды.

 Ең қуаныштысы, түлектер жасы 80-ге келген қарт ұстаздар, Шалабаева Майраш Қабиденқызы мен Кейлер Ида Александровналарды осы салтанатты шараның құрметті қонақтары ретінде ұлықтап әкелуі біздер үшін зор қуаныш болды. Әсем дастархандарға жайғасқан түлектерімізге арналған ас беріліп, рет-ретімен айтылған ақ тілектер «жауынменен жер көгерер, батаменен ел көгерер» дегендей салтанат көрігіне көрік қосқандай болды. Мектебіміздің киелі сахнасына шығып, ақ лебізін білдірген қос аққудай жарасқан ұстаздар Мағауин Батырхан мен Риза Баубекқызының қосылып айтқан әндері жүректерімізді тербегендей болды.

Мәні зор, ауқымы үлкен «Жылдар жүздесуі-2017» атты дәстүрлі жиынымызға зор үлес қосқан «жас болса да, бас бола білген» Жылқыбай Нариманға, «Еске алу» бейнефильмін әсерлі құрастыра білген Есжанова Арайлымға, мерекелік шараны өте жақсы ұйымдастырған Бекишова Зайраға, Азимжанова Маржангүлге және алдарына жайған ақ дастарханын зор ықыласпен әзірлеген мектеп ұжымына түлектер мен қарт ұстаздар шын ниетімен өздерінің алғыстарын білдіріп, бата беріп, мәз-мейрам болып тарқасты.

**Жылымды негізгі мектебі**

**Қазақ тілі мен әдебиет пәні мұғалімі:**

Тұрысбеков Кенжебай Тұрысбекұлы